3a convocatòria, en règim de concurrència no competitiva, per a l'any 2019 per a la concessió de subvencions de l'Institut Ramon Llull per a la traducció d'obres literàries i de pensament originals en llengua catalana i aranesa.
Subvencions per a la traducció d'obres originals en llengua catalana i aranesa corresponents a les modalitats següents: narrativa, poesia, teatre, novel·la gràfica i pensament (no-ficció i humanitats).
Es consideren obres de no-ficció subvencionables: obres d'alta divulgació o monografies sobre temes d'actualitat; reportatges o cròniques periodístiques; biografies, autobiografies i dietaris; i obres d'assaig literari.
Es consideren obres d'humanitats subvencionables: obres de caràcter acadèmic en l'àmbit de les humanitats i les ciències socials; obres clàssiques del pensament català del segle xx; obres no literàries de la tradició catalana medieval.
No són subvencionables les modalitats d'obres següents: obres de referència (diccionaris, llibres d'estil i repertoris diversos); llibres d'autor col·lectiu i, especialment, actes de congressos universitaris; tesis doctorals i altres treballs de recerca; manuals d'informació pràctica (llibres de cuina, de bricolatge, d'autoajuda, guies de viatges, etc.); llibres de text escolars i aquelles obres en què el text faci de suport a les imatges que contingui (catàlegs d'exposicions, obres il·lustrades i similars).
Només se subvencionaran aquelles traduccions que es realitzin a partir de l'obra original en català o en aranès, sempre i quan es tracti d'una obra publicada (les obres inèdites no són subvencionables).
També s'acceptaran traduccions d'originals en llengua provençal quan es tracti d'obres de lírica medieval catalana.
A l'efecte d'aquesta convocatòria, es consideren despeses de la traducció únicament i exclusiva els honoraris del/de la traductor/a.
La traducció de l'obra per a la qual es demana la subvenció s'haurà de publicar després de la data de la resolució de concessió.
Es consideren despeses subvencionables únicament i exclusiva els honoraris del/ de la traductor/a.
Poden ser beneficiàries d'aquestes subvencions les editorials, persones físiques empresàries o persones jurídiques, públiques o privades, espanyoles o estrangeres, que tinguin programada la traducció a altres llengües d'obres literàries i de pensament originals en llengua catalana i aranesa durant l'any de la convocatòria o el següent i hagin adquirit, a aquest efecte, els drets d'edició per a la publicació de l'obra en suport llibre imprès i amb distribució comercial, incloent necessàriament la venda en llibreries.
No es considera distribució comercial la venda de llibres que es faci de manera exclusiva a través de plataformes digitals.
Tampoc seran acceptades les sol·licituds que preveuen publicar l'obra en traducció de manera exclusiva en la modalitat de "print on demand".
L'obra en traducció ha ser distribuïda en el mercat editorial de la llengua a la qual s'hagi traduït l'obra.
En cas que el sol·licitant demani la subvenció per a una sèrie, aquesta s'entendrà com a una única sol·licitud.
No poden ser beneficiàries d'aquestes subvencions les editorials que tinguin un deute pendent amb l'Institut Ramon Llull reconegut per resolució ferma del seu director.